ইরানের পররাষ্ট্রমন্ত্রীকে আমন্ত্রণ জানাল ইউরোপীয় ইউনিয়ন
মার্কিন অভিযানে নিহত ইরানি শীর্ষ জেনারেল কাসেম সোলাইমানির মৃত্যুকে ঘিরে উদ্ভূত পরিস্থিতির বিষয়ে আলোচনা করতে ইরানের পররাষ্ট্রমন্ত্রীকে আমন্ত্রণ জানিয়েছে ইউরোপীয় ইউনিয়ন।  







ইইউর পররাষ্ট্রনীতি বিষয়ক প্রধান জোসেপ বোরেল ইরানের পররাষ্ট্রমন্ত্রী জাভেদ জারিফকে ফোন করে এ আমন্ত্রণ জানিয়েছেন বলে ডয়চে ভেলের খবরে বলা হয়েছে।




উপসাগরীয় অঞ্চলে স্থিতিশীলতা ফেরাতে ইরানের পররাষ্ট্রমন্ত্রীকে ব্রাসেলসে আমন্ত্রণ জানানো হয়েছে বলে সংবাদমাধ্যমটি জানিয়েছে। 
 
ইইউর এক সংবাদ বিজ্ঞপ্তিতে বলা হয়, উপসাগরীয় অঞ্চলে স্থিতিশীলতা ফেরানোর বিষয়ে আলোচনা চালিয়ে যাওয়ার জন্য ইরানের পররাষ্ট্রমন্ত্রীকে ব্রাসেলসে আমন্ত্রণ জানানো হয়েছে।
বোরেল বলেন, একটি আঞ্চলিক রাজনৈতিক সমাধানই সামনে এগিয়ে যাওয়ার একমাত্র পথ। তিনি ২০১৫ সালের পরমানু চুক্তি বজায় রাখার বিষয়েও গুরুত্ব আরোপ করেন। 
এর আগে শনিবার জার্মানির পররাষ্ট্রমন্ত্রীও ইরানের সঙ্গে আলোচনার বিষয়ে আগ্রহ প্রকাশ করেন। 
হাইকো মাস জার্মান সংবাদপত্র বিল্ডকে দেয়া সাক্ষাৎকারে বলেন, সামনের দিনে পরিস্থিতি যাতে আরো খারাপ না হয় সেজন্য জার্মানি, জাতিসংঘ, ইউরোপীয় ইউনিয়ন ও মধ্যপ্রাচ্যের সহযোগী দেশগুলো ইরানের সঙ্গে আলোচনার জন্য যা যা সম্ভব করবে।

মার্কিন অভিযানে নিহত ইরানি শীর্ষ জেনারেল কাসেম সোলাইমানির মৃত্যুকে ঘিরে উদ্ভূত পরিস্থিতির বিষয়ে আলোচনা করতে ইরানের পররাষ্ট্রমন্ত্রীকে আমন্ত্রণ জানিয়েছে ইউরোপীয় ইউনিয়ন।